Procurorii bucureşteni care instrumentează un dosar de evaziune fiscală în formă agravată şi continuată au făcut, marţi, 27 de percheziţii domiciliare în Capitală şi în judeţele Neamţ, Galaţi, Călăraşi, Iaşi şi Dâmboviţa.
Investigaţiile vizează un patru persoane fizice şi patru persoane juridice suspectate că au eludat plata taxelor la bugetul de stat în urma unor activităţi de comerţ cu materiale de construcţii, prejudiciul în acest dosar fiind estimat la aproape 12 milioane de lei.
"În fapt, din cercetările efectuate în cauză a rezultat că persoanele vizate, în calitate de administratori ai unor societăţi comerciale, în perioada 2021-2022, au creat şi implementat un mecanism infracţional prin care au diminuat semnificativ taxele şi impozitele datorate către bugetul de stat prin evidenţierea în declaraţiile legale a unor achiziţii de bunuri ce nu au la bază operaţiuni reale de la mai multe societăţi furnizoare, producând astfel bugetului de stat un prejudiciu în valoare totală de 11.794.040 lei", se arată într-un comunicat dat publicităţii, marţi, de Parchetul de pe lângă Tribunalul Bucureşti.
Conform sursei citate, ancheta vizează patru persoane fizice şi patru firme.
Marţi, procurorii, împreună cu poliţiştii din cadrul Serviciul de Investigare a Criminalităţii Economice şi din cadrul Serviciilor de Investigare a Criminalităţii Economice Sectoarele 1-6, au făcut 27 de percheziţii domiciliare în Bucureşti şi judeţele Neamţ, Galaţi, Călăraşi, Iaşi şi Dâmboviţa în acest dosar.
Anchetatorii au identificat şi pus sechestru asigurător asupra mai multor bunuri mobile şi imobile aparţinând celor patru suspecţi de comiterea infracţiunii de evaziune fiscală, în formă agravată şi continuată.